রমাবাই রানাডে
রামাবাই রানাডে ছিলেন একজন ভারতীয় সমাজকর্মী এবং ২০ শতকের প্রথম দিকে প্রথম নারী অধিকার কর্মীদের একজন। ১১ বছর বয়সে, তিনি বিচারপতি মহাদেব গোবিন্দ রানাডেকে বিয়ে করেছিলেন, যিনি একজন বিশিষ্ট ভারতীয় পণ্ডিত এবং সমাজ সংস্কারক ছিলেন। রমাবাই তার বিয়ের পরপরই, মহাদেব গোবিন্দ রানাডের কাছ থেকে জোরালো সমর্থন ও উৎসাহে লেখাপড়া শুরু করেন। তার মাতৃভাষা মারাঠি দিয়ে শুরু করে তিনি ইংরেজিতে দক্ষতা অর্জনের জন্য কঠোর প্রচেষ্টা করেছিলেন। ১৮৮৪ সালে, রমাবাই তার স্বামী এবং অন্যান্য সহকর্মীদের সাথে পুনেতে দেশের প্রথম বালিকা উচ্চ বিদ্যালয় হুজুরপাগা প্রতিষ্ঠা করেন। তার স্বামীর দ্বারা অনুপ্রাণিত হয়ে রমাবাই মহিলাদের কথা জনসমক্ষে বলার জন্য মুম্বাইতে 'হিন্দু লেডিস সোশ্যাল ক্লাব' শুরু করেছিলেন। স্বামীর মৃত্যুর পর, রমাবাই তার বাকি জীবন মুম্বাই এবং পুনেতে 'সেবা সদন সোসাইটি'-এর মাধ্যমে মহিলাদের জীবনের উন্নতির জন্য উৎসর্গ করেছিলেন। তিনি পুনার "সেবা সদন"-এর প্রতিষ্ঠাতা এবং সভাপতি ছিলেন, যা সমস্ত ভারতীয় মহিলা প্রতিষ্ঠানের মধ্যে সবচেয়ে সফল। হাজার হাজার মহিলা এতে অংশগ্রহণ করেন। রমাবাইয়ের ঘনিষ্ঠ ব্যক্তিগত তত্ত্বাবধানে থাকার কারণে প্রতিষ্ঠানটির ব্যাপক জনপ্রিয়তা ছিল।